กรมสุขภาพจิต เตรียมรับวันเด็กสากล แนะพัฒนาเด็กรุ่นใหม่ ด้วยหลัก “คิดดี คิดให้ คิดเป็น เป็นสุข” สร้างเด็กไทยยุค 4.0 มีภูมิคุ้มกันจิตใจ
กรมสุขภาพจิต เตรียมรับวันเด็กสากล แนะพัฒนาเด็กรุ่นใหม่ ด้วยหลัก “คิดดี คิดให้ คิดเป็น เป็นสุข” สร้างเด็กไทยยุค 4.0 มีภูมิคุ้มกันจิตใจ  นพ.เกียรติภูมิ วงศ์รจิต อธิบดีกรมสุขภาพจิต กล่าวว่า องค์การสหประชาชาติได้กำหนดให้วันที่ 20 พฤศจิกายนของทุกปีเป็นวันเด็กสากล เพื่อกระตุ้นให้ทุกๆ คน ร่วมกันคุ้มครองดูแลสวัสดิการและสิทธิด้านต่างๆ ของเด็ก ให้ได้มีชีวิตอยู่รอดปลอดภัย มีสุขภาพแข็งแรงสมบูรณ์ทั้งร่างกาย อารมณ์ สังคม สติปัญญา ได้รับการศึกษาอย่างมีคุณภาพและพัฒนาตามวัย ปกป้องคุ้มครองจากภัยอันตรายและเพื่อเป็นการเฉลิมฉลองให้แก่เด็กๆ ทั่วโลก กรมสุขภาพจิต จึงขอเชิญชวนทุกภาคส่วนร่วมแรงร่วมใจพัฒนาเด็กและเยาวชนเพื่อรองรับประเทศไทยยุค 4.0 ที่จะเติบโตขึ้นไปเป็นกำลังหลักสำคัญของประเทศชาติในอนาคต โดยเน้นตามหลัก “คิดดี คิดให้ คิดเป็น เป็นสุข” หรือ CPR ได้แก่ (C) Creativity คือสนับสนุนให้เด็กมีความคิดริเริ่มสร้างสรรค์ ฝึกวางเป้าหมายเป็นขั้นตอน ให้เด็กได้ใช้ความสามารถในการแก้ปัญหาด้วยตัวเองผ่านการเล่นและในชีวิตประจำวัน (P) Positivity คือ ให้เด็กมีความคิดเชิงบวก ช่วยให้เด็กรู้จักยืดหยุ่นทางความคิดปรับตัวเข้ากับสถานการณ์ต่างๆ ได้ดี เรียนรู้และเข้าใจในอารมณ์ตนเองและผู้อื่น และ (R) Responsibility to social คือ สนับสนุนให้เด็กมีจิตสำนึกต่อสังคมที่ดี สร้างความรู้สึกการมีส่วนร่วมและความรับผิดชอบต่อสิ่งที่เกิดขึ้นในโรงเรียน ที่บ้าน ชุมชน และสังคม ซึ่งจะทำให้เด็กสามารถปรับตัวอยู่ร่วมกับผู้อื่นได้เป็นอย่างดี สำหรับพ่อแม่ผู้ปกครองควรมีความพร้อมในการดูแลเด็ก สร้างความผูกพัน ใกล้ชิด ไว้วางใจกัน ระหว่างเด็กและพ่อแม่ผู้ปกครอง เปิดโอกาสให้เด็กได้เล่นสนุกผ่านกิจกรรมที่หลากหลาย ยอมรับในความแตกต่างของเด็กแต่ละคน ชื่นชมในความพยายามความตั้งใจของเด็ก และเสริมพลังใจให้ลูกไม่ย่อท้อต่อปัญหาอุปสรรค อีกทั้งผู้ใหญ่ควรเป็นแบบอย่างที่ดีให้แก่เด็กและควรกระตุ้นให้เด็กมีส่วนร่วมในการพัฒนาตัวเองในแต่ละด้านด้วย ก็จะก่อให้เกิดการพัฒนาอย่างยั่งยืนในเด็กไทยได้